钦定古今图书集成/明伦汇编/氏族典/第560卷 > 司马光
## 钦定古今图书集成/明伦汇编/氏族典/第560卷 > 司马光

按《宋史司马光传》，“光字君实，陜西夏县人也。父池，天
章阁待制。光生七岁，凛然如成人，闻讲《左氏春秋》，爱
之。自是手不释书，至不知饥渴寒暑。群儿戏于庭，一
儿登瓮，足跌浸水中，众皆弃去，光持石击瓮破之，水
迸，儿得活。仁宗宝元初，中进士甲科，年甫冠，性不喜
华靡，除奉礼郎，丁内外艰，执丧累年，毁瘠如礼。服除”，
签书武成军判官事，补国子直讲，同知礼院。庞籍辟
通判并州、麟州。籍没，光升堂拜其妻如母，抚其子如
昆弟，时人贤之。改开封府推官。仁宗不豫，国嗣未立，
谏官范镇首发其议。光在并州，闻而继之，至是复面
言，帝大感动，改知谏院。英宗立，诏集议濮王典礼，光
独奋笔书曰：“为人后者，为之子，不得顾私亲。”既上，与
大臣意殊，御史六人争之力，皆斥去。光乞留之，不可，
遂请与俱贬。神宗即位，擢为翰林学士。王安石行新
法，光逆疏其利害，遂以端明殿学士知永兴军，徙知
许州，判西京御史台。归洛。哲宗冲幼，太皇太后临政，
起光知陈州。过阙，留为门下侍郎。元祐元年，拜尚书
左仆射。九月，薨，谥文正。